DA Den Europæiske Unions Tidende CE 78/476

(2004/C 78 E/0499)

SKRIFTLIG FORESPØRGSEL P-3152/03

af Elly Plooij-van Gorsel (ELDR) til Kommissionen

(20. oktober 2003)

Om: Nokia-telefoner, der eksploderer

I den seneste tid er der i løbet af et kort tidsrum eksploderet flere mobiltelefoner fra den finske telefonproducent Nokia. Nokia oplyser, at disse hændelser skyldes anvendelsen af billige (lithium-) batterier, som ikke stammer fra Nokia.

Den telefon og de batterier, som tilhører en indbygger i Hengelo, som for kort tid siden blev kvæstet, da hans mobiltelefon eksploderede, undersøges på indeværende tidspunkt af den nederlandske forbrugersammenslutning. Ifølge sammenslutningen har den unge mand fra Hengelo anvendt originale batterier. Nokia har kendskab til hændelsen, men har endnu ikke kunnet undersøge den. Nokia mener imidlertid, at det ud fra de oplysninger, der foreligger på indeværende tidspunkt, kan udlede, at et ikke-originalt batteri var årsagen til eksplosionen.

I forbindelse med ovennævnte råder Nokia forbrugerne til kun at benytte originale Nokia-batterier. Nokia frasiger sig ethvert ansvar for eksplosioner og hævder, at Nokia-garantien forfalder, hvis der anvendes ikke-originale batterier.

1. Har Kommissionen kendskab til de forskellige tilfælde, hvor Nokia-mobiltelefoner er eksploderet?

2. Mener Kommissionen, at den opståede skade omfattes af Nokias produktansvar?

3. Mener Kommissionen, at der er tale om tvungent køb af et bestemt produkt?

4. I bekræftende fald mener Kommissionen, at et sådant tvunget køb af et bestemt produkt er til skade for konkurrencen, og at der eventuelt er tale om overtrædelse af konkurrencelovgivningen?

Svar afgivet på Kommissionens vegne af Erkki Liikanen

(17. november 2003)

Det ærede parlamentsmedlems opmærksomhed henledes først og fremmest på Kommissionens svar på skriftlig forespørgsel P-3145/03 (1) af W.G. van Velzen, der indeholdt oplysninger om EU-lovgivningen og dens anvendelse i forbindelse med mobiltelefoner og batterier hertil.

Kommissionen afventer stadig detaljerede rapporter fra medlemsstaternes håndhævende myndigheder, men så vidt den er informeret, skyldes disse episoder kortslutninger i defekte batterier, der ikke blev solgt af den pågældende producent af mobiltelefoner. Denne producent kan derfor ikke gøres ansvarlig for skader i forbindelse med batteriernes eksplosion.

Rådet vedtog den 25. juli 1985 direktiv 85/374/EØF af 25. juli 1985 om tilnærmelse af medlemsstaternes administrativt eller ved lov fastsatte bestemmelser om produktansvar (2) (»produktansvarsdirektivet«).

I henhold til dette direktiv tillægges ansvarsprincippet éntydigt producenten for så vidt angår skader på personer eller ting, der er forårsaget af en defekt i det pågældende produkt. I henhold til bestemmelserne i dette direktiv kan producenten af mobiltelefonen fritages for ansvar, hvis skaden skyldes et defekt erstatningsbatteri.

Hvis det derimod kan påvises, at den kortslutning, der førte til eksplosionen, kan være forårsaget af en defekt i selve mobiltelefonen, vil det ikke være sandsynligt, at producenten af mobiltelefonen kan fritages for ansvar, hvis erstatningsbatteriet viser sig at være sikkert.

På nuværende tidspunkt har Kommissionen ikke grund til at tro, at den pågældende producent af mobiltelefoner handler til skade for konkurrencen. Producentens nuværende holdning synes at være motiveret i et behov for at forsvare sig mod påstande om sikkerheden af de mobiltelefoner, virksomheden fremstiller. Kommissionen vil imidlertid tage dette emne op som led i den vedvarende dialog med industrien for derigennem at sikre, at der er et konkurrencepræget marked for sikre erstatningsbatterier til mobiltelefoner.

(1) Se side 474.

(2) EFT L 210 af 7.8.1985. Senest ændret ved Europa-Parlamentets og Rådets direktiv 1999/34/EF af 10. maj 1999, EFT L 141 af 4.6.1999.